錢清王千里得王大令保母磚刻爲賦長句
作者：樓鑰
朝代：宋

paragraphs: 書家千載稱蘭亭，蘭亭真蹟藏昭陵。
只今定本誇第一，貞觀臨寫鎸瑶瓊。
黄閍岡下得寶墨，古人燒磚堅於石。
大令親書保母銘，况是當時晉人刻。
磚雖破裂文多全，妙畫遠過蘭亭鎸。
其間曲水悲夫字，駸駸欲度驊騮前。
我家阿連縛虎手，更得退堂方外友。
王君系出三槐家，參坐會文真耐久。
田丁初來獻小硯，尋見津津若微溜。
細看背刻晉獻之，永和彷佛在旁右。
亟訪田家叩所從，始知墓崩隨意取。
大磚支牀得前段，掀倒浮屠全尾首。
字爲十行行十二，百十有七二字漏。
交螭方壺不復見，貞石摧藏松亦朽。
我得此碑喜不寐，摩挲三歎歎未有。
興寧甲子十四周，更閲三年仍乙丑。
若非洞曉未來數，安知八百餘年後。
坡翁應未見此志，金蟬之銘何絕類。
又知文章有暗合，智謀所見略相似。
二王遺蹤無所遺，誰知地下此段奇。
三君共爲成勝事，至寶呈露端有時。
越山盤屈獻與羲，付與耳孫世守之。
煩君更爲護幽竁，或恐意如猶有知。